L-UE poġġiet il-kooperazzjoni internazzjonali fuq quddiem nett tar-rispons tagħha għall-coronavirus. Wara ftehim li ntlaħaq bejn il-President von der Leyen u l-Prim Ministru Li Keqiang ix-xahar li għadda, issa waslet l-Italja, proprju f'Ruma, donazzjoni ta' tagħmir protettiv li ċ-Ċina tat lill-Unjoni Ewropea. “Aħna napprezzaw l-appoġġ taċ-Ċina u, kif stqarret il-President von der Leyen, għandna bżonn l-appoġġ ta' xulxin fiż-żminijiet ta' bżonn. L-UE u ċ-Ċina ilhom jaħdmu flimkien minn mindu faqqgħet il-marda tal-coronavirus. Fi Frar, l-UE kienet diġà bagħtet 56 tunnellata ta' tagħmir lejn iċ-Ċina,” qal Janez Lenarčič, il-Kummissarju għall-Ġestjoni tal-Kriżijiet. L-ajruplan miċ-Ċina wassal l-Italja żewġ miljun maskra kirurġika, 200,000 maskra tat-tip “N95” u 50,000 kitt tal-ittestjar. Wara din id-donazzjoni diretta taċ-Ċina lill-UE, iċ-Ċentru ta' Koordinazzjoni tar-Reazzjoni f'każ ta' Emerġenza kkoordina d-distribuzzjoni lejn l-Italja. Fi Frar, kienu ntbagħtu iktar minn 56 tunnellata ta' provvisti lejn iċ-Ċina (li kienu jinkludu lbies protettiv, diżinfettant u maskri mediċi), li Franza, il-Ġermanja, l-Italja, il-Latvja, l-Estonja, l-Awstrija, ir-Repubblika Ċeka, l-Ungerija u s-Slovenja kienu taw permezz tal-Mekkaniżmu tal-Unjoni għall-Protezzjoni Ċivili. Kuntest Iċ-Ċentru ta' Koordinazzjoni tar-Reazzjoni f'każ ta' Emerġenza (l-ERCC) jinsab fil-qalba tal-Mekkaniżmu tal-Unjoni għall-Protezzjoni Ċivili u jikkoordina t-twassil tal-assistenza lill-pajjiżi li jkunu ntlaqtu minn diżastri, bħall-provvisti ta' sokkors, l-għarfien espert, it-timijiet tal-protezzjoni ċivili u t-tagħmir speċjalizzat. Dan iċ-Ċentru jiżgura l-użu ta' malajr tal-appoġġ ta' emerġenza u jservi ta' ċentru ta' koordinazzjoni bejn l-Istati Membri kollha tal-UE u s-sitt Stati Parteċipanti l-oħrajn, il-pajjiż milqut mid-diżastru u l-esperti tal-protezzjoni ċivili u tal-għajnuna umanitarja. Iċ-Ċentru jaħdem il-ħin kollu, 24 siegħa kuljum, u jista' jgħin lil kull pajjiż fl-UE u 'l barra minnha li jintlaqat minn diżastru kbir fuq talba tal-awtoritajiet nazzjonali jew ta' korp tan-NU. Il-Mekkaniżmu tal-Unjoni għall-Protezzjoni Ċivili jsaħħaħ il-kooperazzjoni bejn l-Istati Membri u l-Istati Parteċipanti fil-qasam tal-protezzjoni ċivili bil-għan li jtejjeb il-prevenzjoni tad-diżastri u t-tħejjija u r-rispons għalihom. Permezz tal-Mekkaniżmu, il-Kummissjoni Ewropea għandha rwol ewlieni fil-koordinazzjoni tar-rispons għad-diżastri fl-Ewropa u lil hinn minnha. Għal aktar tagħrif ara: L-iskeda informattiva dwar iċ-Ċentru ta' Koordinazzjoni tar-Reazzjoni f'każ ta' Emerġenza L-iskeda informattiva dwar il-Mekkaniżmu tal-Unjoni għall-Protezzjoni Ċivili